Siasa ya Sierra Leone

Siasa ya Sierra Leone inaendeshwa kwa mfumo wa demokrasia ya uwakilishi wa vyama vingi, ambapo Rais ndiye mkuu wa nchi, mkuu wa serikali, na kiongozi wa majeshi. Taifa lina mfumo wa urais, na mamlaka yamegawanywa kati ya mihimili mitatu: Utendaji, Bunge, na Mahakama.

 Historia ya Kisiasa 
Baada ya kupata uhuru kutoka Uingereza tarehe 27 Aprili 1961, Sierra Leone iliendelea kuwa ufalme wa kikatiba chini ya Malkia wa Uingereza, hadi kuwa jamhuri mwaka 1971. Siaka Stevens, kiongozi wa chama cha All People's Congress (APC), alikua Rais wa kwanza wa jamhuri.

Mnamo 1978, mfumo wa chama kimoja ulianzishwa rasmi, hali iliyopelekea ukandamizaji wa haki za kisiasa. Lakini kufuatia presha ya kitaifa na kimataifa, vyama vingi vilirejeshwa mwaka 1991 kupitia katiba mpya.

 Mapinduzi na Vita vya Ndani 
Miaka ya 1990 nchi hii iliandamwa na machafuko ya kisiasa na mapinduzi. Mwaka 1991, vita vya wenyewe kwa wenyewe vilianza, vikiongozwa na kundi la Revolutionary United Front (RUF), likipinga serikali. Vita hivyo viliendelea kwa zaidi ya miaka kumi, hadi kumalizika rasmi mnamo 2002, kwa msaada wa Umoja wa Mataifa na Jumuiya ya Kimataifa.Human Rights Watch. “Sierra Leone: Getting Away with Murder, Mutilation, Rape,” 1999.

 Mfumo wa Serikali 

 Rais: Rais huchaguliwa kwa kura ya moja kwa moja kwa kipindi cha miaka mitano na anaweza kuhudumu kwa awamu mbili. Ana mamlaka ya kuteua mawaziri, wakuu wa idara, na mabalozi.
 Bunge: Bunge lina wabunge 146, ambapo baadhi huchaguliwa moja kwa moja na wengine huteuliwa. Wajibu wa Bunge ni kutunga sheria, kuidhinisha bajeti, na kusimamia serikali.
 Mahakama: Mahakama kuu ya Sierra Leone ni huru kwa mujibu wa katiba. Mfumo wake una Mahakama ya Rufaa, Mahakama Kuu, na Mahakama ya Katiba.Constitution of Sierra Leone (1991)

 Vyama vya Siasa 
Vyama vikuu ni:

 Sierra Leone People's Party (SLPP) – kilichoasisiwa mwaka 1951, na kwa sasa kinashikilia madaraka (tangu 2018).
 All People's Congress (APC) – chama cha upinzani kikuu, kilichotawala kwa vipindi virefu.

Vyama vidogo pia vipo, lakini ni nadra kupata uwakilishi mkubwa bungeni.National Electoral Commission of Sierra Leone, 2023 General Elections Report

 Uchaguzi 
Uchaguzi mkuu hufanyika kila baada ya miaka mitano. Tume huru ya uchaguzi, National Electoral Commission (NEC), huendesha na kusimamia mchakato huo. Uchaguzi wa 2023 ulimrudisha madarakani Julius Maada Bio wa SLPP, huku APC ikipinga matokeo kwa madai ya udanganyifu.BBC Africa. “Sierra Leone elections: Maada Bio wins amid controversy,” 2023.

 Ushiriki wa Wananchi 
Ushiriki wa wananchi katika siasa umeongezeka, ingawa changamoto kama rushwa, udhaifu wa taasisi, na ukosefu wa ajira kwa vijana bado zinakwamisha mchakato wa kisiasa. Serikali na mashirika ya kiraia wameanzisha juhudi za kuimarisha elimu ya uraia na utawala bora.

 Uhusiano wa Kimataifa 
Sierra Leone ni mwanachama wa mashirika kama Umoja wa Afrika (AU), ECOWAS, na Umoja wa Mataifa (UN). Pia iliwahi kuwa mwenyeji wa Mahakama Maalum ya Sierra Leone, iliyoshughulikia uhalifu wa kivita uliofanywa wakati wa vita vya ndani.Special Court for Sierra Leone, Final Report 2013

 Marejeo 

Jamii:Afrocrowd 2025